ઓલા આવનારાએ ધોળા બાસ્તા જેવા લૂગડાં પેરેલા પણ ઉપર કાળો ધાબળો ઓઢેલો માથા લગી, અને હાવ નરકોળી પાંહે આવીને ઉભો’ર્યો ને આઝુબાઝું ઝાંવા નાખીને જોયું અને હડપ લઈને મોંધીના ઘરમાં ઘુશી ગ્યો, મને તો ભાઈ બોવ નવાઈ લાગી. હું હળવેકથી ઉભો થયોને બોયડીના કાંટામાંથી પેરણ કાઢીને ભીંત હરહો લપાઈને ઠેઠ ઝાંપલી હુધી ફરી પુગી ગ્યો ફળિયામાં કોક સાનું સાનું વાતું કરતુ હોય એવું લાગ્યું, એટલે માથું ઉંસુ કરીને ડોકું કાઢ્યું એની ફળીમાં તો ઝાંખા દીવાના અંઝવાળામાં ઓળાને ઓરડાની હાંકળ ખખડાવતો ઝોયો. અને ઘડી બે ઘડીમાં તો મોંધીની માયે કમાડ ઉઘાડ્યુંને ઉભેલા જણને ભેટી પડી પશી હંભળાયા થોડા ડુસકા રોવાના. બોવ વાર હુધી એ બેય વાતું કરતા જાય અને એક બીજાને સધિયારો આપતા જાય. હાળુ મને તો કઈ હમજણ જ નો પડી. પશી ઓલો જણ મોંધીની માને અળગી કરીને પાસો વળ્યો અને ફળિયા હુધી આયવો તાં તો હું પાસો નરકોળીમાં ભરાઈ ગ્યો. જેવો ઈ બાર્ય નીકળીને હાલતો થયો કે હું એની એની વાહે હંતાતો હંતાતો હાલવા માંડ્યોને એ ઓળોતો મારી શેરી બાઝું ગયો, હું એની વાંહે વાંહે.” એટલું બોલી ને આતા ચૂપ થઇ ગયા.. અમારી બધાની જીભ તાળવે અને કાન ‘એ કોણ હતો’ જાણવા સરવા થયા.